นิกเกอิปิดบวก 43.93 จุด ขณะตลาดวิตกนโยบาย “ทรัมป์”
นิกเกอิปิดบวก 43.93 จุด ขณะตลาดวิตกนโยบาย "ทรัมป์"
23 มี.ค. 2560

ดัชนีนิกเกอิตลาดหุ้นโตเกียวปิดบวกในวันนี้  โดยดัชนีนิกเกอิปิดบวก 43.93 จุด หรือ +0.23% แตะที่ 19,085.31 จุด โดยได้แรงหนุนจากการที่นักลงทุนเข้าช้อนซื้อเก็งกำไรหลังจากที่นิกเกอิดิ่งลงอย่างหนักเมื่อวานนี้ อย่างไรก็ตาม ความวิตกกังวลเกี่ยวกับนโยบายของประธานาธิบดีโดนัลด์ ทรัมป์แห่งสหรัฐ ได้สกัดแรงบวกในตลาด
ดัชนีนิกเกอิเคลื่อนตัวในกรอบแคบๆ ขณะที่นักลงทุนจับตาสภาคองเกรสสหรัฐลงมติร่างกฎหมายอเมริกันเฮลธ์แคร์เพื่อใช้แทนกฎหมายโอบามาแคร์ ในวันนี้ตามเวลาสหรัฐ
หุ้นกลุ่มพลังงานได้แรงซื้อส่งเข้าหนุนหลังจากที่ร่วงลงเมื่อวานนี้ โดยหุ้นเจเอ็กซ์ โฮลดิ้งส์ ปรับตัวลง 1.3% หุ้นโชวะ เชลล์ เซกิยุ บวก 0.4% และหุ้นอินเปกซ์ บวก 1.1%
ส่วนหุ้นกลุ่มธนาคารถูกกดดันจากแรงเทขาย โดยหุ้นมิตซูบิชิ ยูเอฟเจ ไฟแนนเชียล กรุ๊ป ลดลง 0.8% และหุ้นซูมิโตโม่ มิตซุย ไฟแนนเชียล กรุ๊ป ขยับลง 0.1%